To bōł szpil! Ilrandczyki ni mieli wczora nic do godki! Wynik ôtwar w 12. minucie Jan Wasiewicz. A niyskorzij widowisko durś ôpanowały już Hanysy. Po dwie bramy do Polokōw klupnyli Gerard Wodarz i Leōnard Piontek, jedna dociepoł niyzawodny Ernest „Ezi” Wilimowski. 6:0. Brazylio lynkej sie!
W ôstatnim sprawdzianie Polokōw przed mundialym w Brazylii i szpilym z gospodorzami nasi FORGOT pokozali klasa! Synki z Zielōnej Wyspy, byli w Warszawie durś potracyni. Autorami polskigo zwyciynstwa Ślōnzoki. Oprócz spōmnianych snajperōw, Leōnarda (AKS Chorzów) i Gerarda z Ezim (Ruch Wielki Hajduki), w piyrszym składzie zagrali jeszcze Ewald Dytko (Dąb Katowice), Ryszard Piec (Naprzód Lipiny), jak tyż Bytōmiok Wilhelm Góra (Cracovia). Na mundialu dołōnczy dō nich jeszcze niyôbecny wczora chop z Katowic Erwin Nyc (Polonia Wa-wa). Ławka uzupełniōm nastympne 3 Hanysy: Giemsa, Brom (oba Ruch) i mody Piec (Lipiny).
Mōmy paka jak pierōn. Szkoda, że na Mundial niy pojedzie trzeci snajper Ruchu, krōl szczelcōw polskij ligi Tyjodor Peterek. Jedynostka poskłodano z samych fusbalistōw polskigo Ślōnska mōgłaby latoś w Brazylii nafyrlać. Wczorajszy piyrszy, historyczny szpil Polski z Irlandiōm i bramkowe akcje z 21., 43., 52., 58. i 78. min. yno to potwierdziyły. Mundial ’38 bydzie nasz…
W tym samym czasie, w tych samych minutach, yno w te inksze wczorej – 77 lot niyskorzij sytuacjo wyglōndo trocha inacy. Nasi zamiast szczylać nastympne bramy, rzykajōm coby szpil sie skōńczōł przi 1:0. Szkoda, że ni ma jakij retransmisji z 1938, bo chyntnie by’ch przeszkyrtnōł. 1:1. Kōniec.
Niystety nagrań z tamtego szpilu tak jak downej potyngi ślōnskich klubōw ciynżko tera sie doszukać. Polski Gōrny Ślōnsk od 1938 r. ô dobry kōnsek sie powiynkszōł (jakiś 3x), ale za to Ślōnzoki już niy sōm wiynkszościōm w kadrze. Wczora Milik, Olkowski i Glik Dublina niy podbiyli. Mono Warszawa zaś okoże sie dō nos lepszo. Rewanż 11 października.
szl_Latn szl_Latn szl_Latn szl_Latn szl_Latn